Sulija

Sulija () – valstija, esanti šiaurės vakarinėje Venesuelos dalyje. Ribojasi su Lara, Falkonu ir Truchilju rytuose, su Merida ir Tačira pietuose, su Kolumbija vakaruose. Iš šiaurės skalauja Karibų jūra (Venesuelos įlanka). Tai 5-a pagal plotą ir 1-a pagal gyventojų skaičių šalies valstija. Administracinis centras – Marakaibas.

Valstijos pavadinimas kildinamas iš legendos apie vietinio kasiko mylimąją, vardu Sulija.

 Geografija 

Iš šiaurės į Sulijos valstiją įsiterpia didžiausias Pietų Amerikoje Marakaibo ežeras. Jo pakrantės žymios gausiausiais naftos telkiniais visame Vakarų pusrutulyje. Šiaurės vakaruose valstijai priklauso nedidelė dalis La Gvachiros pusiasalio su jame plytinčia La Gvachiros dykuma. Vakariniu pasieniu driekiasi retai gyvenami, džiunglėmis apaugę Pericho kalnai, o pietiniu pakraščiu eina Meridos Kordiljera. Teritorijos aplink Marakaibo ežerą žemos, pelkėtos. Beveik visos upės priklauso Marakaibo ežero baseinui, svarbiausia iš jų Katatumbas. Ši upė žymi dėl savo fenomeno – Katatumbo žaibavimo.

Valstijos simbolis – riešutinė kokospalmė.

Sulijoje per Marakaibo ežerą nutiestas vienas ilgiausių tiltų pasaulyje – Generolo Rafaelio Urdanetos tiltas.

 Administracinis suskirstymas 

Sulija padalinta į 21 savivaldybę (skliaustuose – administracinis centras):

 Almirante Padilja (El Toras)
 Baraltas (San Timoteo)
 Kabimasas (Kabimasas)
 Katatumbas (Enkontradosas)
 Kolonas (San Karlos del Sulija)
 Fransisko Chavjer Pulgaras (Pueblo Nuevas/El Čivas)
 Gvachira (Sinamaika)
 Chesus Enrike Losada (La Konsepsjonas)
 Chesus Marija Semprunas (Kasigva el Kubas)
 La Kanjada de Urdaneta (Konsepsjonas)
 Laguniljasas (Siudad Ocheda)
 Mačikes de Perich (Mačikesas)
 Mara (San Rafael del Mochanas)
 Marakaibas (Marakaibas)
 Miranda (Los Puertos de Altagrasija)
 Rosario de Pericha (La Vilja del Rosarijas)
 San Fransiskas (San Fransiskas)
 Santa Rita (Santa Rita)
 Simonas Bolivaras (Tija Chuana)
 Sukrė (Boburesas)
 Valmore Rodrigesas (Bačakeras)

Kategorija:Venesuelos valstijos